《奉和老和尚梅影 其二》
明代·释古邈

一自孤山多逸兴，何如此夕最堪思。板桥霜滑花开后，茅屋灯堪月上时。

独放狂歌怜好景，谁将幽梦破空枝。寒岩雪夜须珍重，云外孤踪未易期。

作者简介：古邈(一六四九─？)，字觉大。番禺人。俗姓罗。童年出海幢，求阿字大师剃染受具。天然老人还雷峰，入侍丈室。后奉命之福州长庆，暂充典客。竟以病入涅。著有《闽中吟草》一卷。事见清宣统《番禺县续志》卷二七。